CELEX: 32019D1912
Language: bg
Date: 2019-11-11 00:00:00
Title: Решение (EС) 2019/1912 на Съвета от 11 ноември 2019 година относно позицията, която трябва да се заеме от името на Европейския съюз в рамките на разширената комисия на Евроконтрол по отношение на принципите за формиране на разходната база за таксите за аеронавигационно обслужване при прелитане и за изчисляване на таксовите единици, както и по отношение на условията за прилагане на системата за събиране на такси при прелитане и условията за плащане

15.11.2019   
               
               
                  BG
               
               
                  Официален вестник на Европейския съюз
               
               
                  L 296/28
               
            
         РЕШЕНИЕ (EС) 2019/1912 НА СЪВЕТА
         от 11 ноември 2019 година
         относно позицията, която трябва да се заеме от името на Европейския съюз в рамките на разширената комисия на Евроконтрол по отношение на принципите за формиране на разходната база за таксите за аеронавигационно обслужване при прелитане и за изчисляване на таксовите единици, както и по отношение на условията за прилагане на системата за събиране на такси при прелитане и условията за плащане
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Многостранното споразумение за пътните такси (наричано по-нататък „споразумението“) влезе в сила на 1 януари 1986 г.
                  
               
                     (2)
                  
                  
                     В съответствие с член 3, параграф 2 от споразумението разширената комисия приема принципи, които уреждат оценката на разходите за изчислението на таксите за аеронавигационно обслужване и условията за прилагането и плащането на тези такси.
                  
               
                     (3)
                  
                  
                     В рамките на своята 112-а сесия на 26 и 27 юни 2019 г. разширеният комитет прие решения относно предложените изменения на принципите за формиране на ценовата база за таксите за аеронавигационно обслужване при прелитане и за изчисляване на таксовите единици, както и относно актуализация на условията за прилагане на системата за събиране на такси при прелитане и условията за плащане (наричани по‐нататък „решенията“).
                  
               
                     (4)
                  
                  
                     Целесъобразно е да се установи позицията, която трябва да се заеме от името на Съюза в рамките на разширената комисия на Евроконтрол, която ще одобри посочените изменения на своята ad hoc сесия на 28 ноември 2019 г., тъй като предметът на решенията е уреден до голяма степен от законодателството на Съюза, а именно от Регламент за изпълнение (ЕС) 2019/317 на Комисията (1). Поради това тези актове могат да засегнат общите правила или да изменят техния обхват, като Съюзът разполага с изключителна външна компетентност съгласно член 3, параграф 2 от Договора.
                  
               
                     (5)
                  
                  
                     Целта на решенията е да се гарантира продължаваща съгласуваност с правилата на Съюза в областта на транспорта, и по-специално с Регламент (ЕО) № 549/2004 на Европейския парламент и на Съвета (2) и с Регламент за изпълнение (ЕС) 2019/317. Поради това е целесъобразно да се подкрепи приемането на решенията.
                  
               
                     (6)
                  
                  
                     Позицията на Съюза следва да бъде изразена от държавите — членки на Съюза, които са членки на разширената комисия на Евроконтрол, като те следва да действат съвместно,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да бъде заета от името на Съюза при писмената процедура преди или по време на ad hoc сесията на разширената комисия на Евроконтрол, която ще се проведе на 28 ноември 2019 г., е следната:
            
                        а)
                     
                     
                        да се подкрепят актуализираните принципи за формиране на разходната база за таксите за аеронавигационно обслужване при прелитане;
                     
                  
                        б)
                     
                     
                        да се подкрепят актуализираните условия за прилагане на системата за събиране на такси при прелитане и условията за плащане.
                     
                  
         
            Член 2
            Позицията, посочена в член 1, се изразява от държавите — членки на Съюза, които са членки на разширената комисия на Евроконтрол, като те действат съвместно.
         
         
            Член 3
            Настоящото решение влиза в сила в деня на приемането му.
         
         
            Съставено в Брюксел на 11 ноември 2019 година.
            
               
                  За Съвета
               
               
                  Председател
               
               F. MOGHERINI
            
         
         
            (1)  Регламент за изпълнение (ЕС) 2019/317 на Комисията от 11 февруари 2019 г. за определяне на схема за ефективност и за таксуване в Единното европейско небе и за отмяна на регламенти за изпълнение (ЕС) № 390/2013 и (ЕС) № 391/2013 (ОВ L 56, 25.2.2019 г., стр. 1).
         
            (2)  Регламент (ЕО) № 549/2004 на Европейския парламент и на Съвета от 10 март 2004 г. за определяне на рамката за създаването на Единно европейско небе (рамков регламент) (ОВ L 96, 31.3.2004 г., стр. 1).